**ГЛОССАРИЙ**

* **Ўзбекистон Республикаси маъмурий ҳуқуқи** – бу Ўзбекистон Республикаси ҳуқуқ тизимининг мустақил тармоғи бўлиб, давлат бошқарувини ташкил этиш ва амалга ошириш жараёнида вужудга келадиган ижтимоий муносабатларни тартибга солувчи ҳуқуқий нормалар йиғиндисидан иборат.
* **маъмурий ҳуқуқнинг предметини** ташкилий жиҳатдан бири иккинчисига бўйсинадиган давлат бошқаруви органлари ўртасидаги муносабатлар, бир-бирига бўйсинмайдиган давлат бошқаруви органлари ўртасидаги муносабатлар, давлат бошқаруви органлари ва уларга бўйсинадиган корхона, муассаса ва ташкилотлар ўртасидаги муносабатлар, давлат бошқаруви органлари ва жамоат бирлашмалари ўртасидаги муносабатлар, давлат бошқаруви органлари ва фуқаролар ўртасидаги муносабатлар ташкил этади.
* **маъмурий-ҳуқуқий нормалар** – маъмурий ҳуқуқ фани тизимининг бошланғич элементи бўлиб, давлат томонидан ўрнатиладиган ёки тасдиқланадиган ҳамда маъмурий-ҳуқуқий муносабатлар иштирокчиларининг хулқ-атворини (хатти-ҳаракатини) белгилаб берадиган қоидалардир.
* **маъмурий-ҳуқуқий институтлар**– маъмурий ҳуқуқ фани тизимининг алоҳида гуруҳи бўлиб, у ижтимоий муносабатларнинг муайян турини тартибга солади. Одатда, маъмурий-ҳуқуқий институтлар – маъмурий-ҳуқуқий нормаларнинг унча катта бўлмаган барқарор гуруҳи бўлиб, ижтимоий муносабатларнинг маълум бир турини тартибга солишга қаратилади. Маъмурий ҳуқуқ тармоғи ўз ичига қатор институтларни олади ва улар тармоқнинг таркибий қисми, бўлаги сифатида намоён бўлади. Айни пайтда улар муайян мустақиллик хусусиятига эга. Зеро, маъмурий-ҳуқуқий институтлар маълум даражада мустақил ижтимоий муносабатларни тартибга солади;
* **Ижтимоий бошқарув** - бошқарувнинг асосий турларидан бири бўлиб, маълум бир инсонларнинг бошқаларига нисбатан ижтимоий аҳамиятли жараёнларни тартибга солиш ва ижтимоий тизимнинг ривожланишини таъминлаш мақсадида ахборот ёрдамида таъсир этишидир.
* **Давлат бошқаруви -** давлатнинг ижтимоий муносабатларни тартибга солишга қаратилган мақсадга мувофиқ амалий таъсир этишидир.
* **“Суверен” бошқарув** – бу “мажбурловчи”, яъни маъмурий-ҳуқуқий мажбурлов чораларини қўллашни назарда тутувчи бошқарувдир. Бунда давлат органлари ва мансабдор шахслар – таъминлаш, огоҳлантириш, чеклаш, жазолаш ва қайта тиклаш хусусиятидаги чораларни қўллайди. Бундан ташқари, бу жараёнда фуқаролар ҳуқуқлари ва эркинликларини амалга ошириш, объектлар томонидан мулкка эгалик қилиш ҳуқуқи вақтинча чегаралаб қўйилиши мумкин. “Мажбурловчи” бошқарувнинг асосий принципи – қонунийлик ҳисобланади.
* **Бошқарув функциялари** – бу бошқарув субъектининг бошқарув объектига нисбатан аниқ йўналтирилган таъсир этиши (ташкил этиш, тартибга солиш, назорат қилиш) ҳисобланади.
* **Ижро ҳокимияти** – абстракт сиёсий-ҳуқуқий категория бўлиб, давлат ҳокимияти мавжудлигини кўрсатади, қонунларни ва унинг нормаларини ҳаётга татбиқ қилиш мақсадида амалга оширилади, давлат органларининг доимий функцияланишини, инсонларнинг ҳуқуқ ва эркинликларини ҳимоя қилишни, жамоат тартиби ва хавфсизлигини таъминлайди.
* **Маъмурий-ҳуқуқий нормалар** – бу давлат томонидан ўрнатилган, давлат бошқарувини ташкил этиш ва амалга ошириш жараёнида вужудга келадиган ижтимоий муносабатларни тартибга солиш мақсадида ушбу муносабатлар субъектларининг юридик ҳуқуқлари ва мажбуриятларини белгилайдиган, шунингдек, ҳуқуқлар бузилганда ёки мажбуриятлар бажарилмаганда уларнинг жавобгарлигини ўрнатадиган ва мажбурий чоралар билан таъминланадиган хулқ-атвор қоидаларидир**.**
* **Моддий маъмурий-ҳуқуқий нормалар** - давлат бошқарувини ташкил этиш ва амалга ошириш бўйича бўладиган муносабатлар иштирокчиларининг ҳуқуқ ва мажбуриятлари ҳажми ва мазмунини, шунингдек, уларнинг жавобгарлигини белгилайди.
* **Процессуал маъмурий-ҳуқуқий нормалар** - тартибга солинаётган ижтимоий муносабатлар иштирокчилари учун моддий маъмурий-ҳуқуқий нормаларда назарда тутилган, давлат бошқаруви соҳасидаги юридик ҳуқуқ ва мажбуриятларни амалга ошириш тартибини белгилайди.
* **Маъмурий-ҳуқуқий муносабатлар** – бу давлат бошқарувини ташкил этиш ва амалга ошириш жараёнида вужудга келадиган, ижро этиш ва фармойиш бериш фаолияти билан боғлиқ бўлган ва маъмурий-ҳуқуқий нормалар билан тартибга солинган ҳуқуқий муносабатларнинг бир туридир.
* **маъмурий ҳуқуқ лаёқати –** бу субъект томонидан у учун ўрнатилган ҳуқуқлар, эркинликлардан фойдаланиш, шунингдек, мажбуриятларни бажариш, ваколатларни амалга ошириш қобилиятидир. Маъмурий ҳуқуқ субъектининг маъмурий ҳуқуқ лаёқати унинг маъмурий ҳуқуқий ҳолатини амалга ошириш учун хизмат қилади. Бошқача айтганда, ҳуқуқ лаёқати - тегишли шароитлар мавжуд бўлганида ҳуқуқ субъектини ҳуқуқлар ва эркинликлардан фойдаланувчи, мажбуриятлар юклаш ҳамда юридик жавобгарликка тортиш мумкин бўлган шахс сифатида намоён қилади.
* **Маъмурий ҳуқуқ субъектлари –** оммавий бошқарув фаолияти томонларининг бири бўлиб, қонунчилик билан маълум бир ҳуқуқларга, мажбуриятларга, ваколатларга, жавобгарликка, маъмурий-ҳуқуқий муносабатларга киришиш қобилиятига эга бўлган бошқарув муносабатларининг иштирокчиларидир.
* **Маъмурий муомала лаёқати -** жисмоний шахс ёки давлат маъмурияти вакилининг маълум бир ҳуқуқий аҳамиятга эга бўлган ўз хатти-ҳаракатларини англаши ва тўғри баҳолаши, уларга амал қилиши ҳамда уларни қўллашнинг қонуний эканлигини кафолатлаш қобилиятидир.
* **Фуқароларнинг маъмурий муомала лаёқати** маъмурий ҳуқуқ лаёқатидан фарқ қилган ҳолда, маълум бир ёшдан вужудга келади. Фуқароларнинг маъмурий муомала лаёқати - бу фуқароларнинг ўз хатти-ҳаракатлари билан давлат бошқаруви соҳасидаги ҳуқуқ ва мажбуриятларга эга бўлишлари ва амалга оширишлари тушунилади.
* **Давлат хизматчилари -** ҳуқуқнинг индивидуал субъектларидан иборат бўлган ижтимоий гуруҳ бўлиб, маълум бир ҳақ эвазига давлат органларининг вазифа ва функцияларини амалга оширадилар.
* **Давлат механизми -** давлат органлари ва бошқа ташкилотларининг давлат ҳокимиятини, вазифа ва функцияларини амалга оширишнинг яхлит иерархик, яъни бўйсинувга асосланган тизимидир.
* **Давлат бошқаруви -** давлатнинг ижтимоий муносабатларни тартибга солишга қаратилган мақсадга мувофиқ амалий таъсир этишидир.
* **Давлат органлари -** давлат функцияларини амалга оширадиган ва ҳокимият ваколатига эга бўлган давлат механизмининг бўғинидир.
* **Вазирлик -** ижро ҳокимияти тизимининг асосий органларидан бири ҳисобланади. Вазирликлар белгиланган соҳада давлат сиёсатини ва бошқарувини амалга ошириш, шунингдек, мазкур соҳадаги ижро этувчи органларнинг фаолиятини мувофиқлаштириш мақсадида ташкил этилади. Демак, вазирликнинг маъмурий-ҳуқуқий мақоми икки асосий ҳолат билан белгиланади: биринчидан, вазирлик соҳавий орган сифатида фаолият кўрсатади; иккинчидан, мувофиқлаштирувчи давлат органи сифатида ҳаракат қилади.
* **Давлат қўмитаси -** ижро ҳокимиятининг марказий органларидан бири бўлиб, коллегиаллик асосида тармоқлараро мувофиқлаштиришни амалга оширади, шунингдек, фаолиятнинг маълум бир соҳасида тартибга солиш вазифасини бажаради. Давлат қўмиталарининг вазирликлардан фарқи шундаки, биринчидан, улар коллегиал органлар тоифасига киради; иккинчидан, улар тармоқлараро мувофиқлаштириш вазифасини бажаради.
* **Нодавлат нотижорат ташкилоти -** жисмоний ва (ёки) юридик шахслар томонидан ихтиёрийлик асосида ташкил этилган, даромад (фойда) олишни ўз фаолиятининг асосий мақсади қилиб олмаган ҳамда олинган даромадларни (фойдани) ўз қатнашчилари (аъзолари) ўртасида тақсимламайдиган ўзини ўзи бошқариш ташкилотидир.
* **Сиёсий партия -** Ўзбекистон Республикаси фуқароларининг қарашлар, манфаатлар ва мақсадлар муштараклиги асосида тузилган, давлат ҳокимияти органларини шакллантиришда жамият муайян қисмининг сиёсий иродасини рўёбга чиқаришга интилувчи ҳамда ўз вакиллари орқали давлат ва жамоат ишларини идора этишда қатнашувчи кўнгилли бирлашмасидир.
* **Бошқарув шакли** давлат органи, унинг таркибий бўлинмалари ва мансабдор шахслар фаолиятининг маълум бир қисми ҳисобланади. Бошқарувнинг шакли – аниқ субъектлар томонидан амалга ошириладиган маълум бир ҳаракатларда ифодаланиб, бошқарув фаолиятининг, бошқарув таъсирининг мазмунини ёритиб беради. Бошқарув шакллари ҳуқуқий мазмунга эга, яъни норматив ҳуқуқий акт орқали ўрнатилади. Баъзи ҳолларда бошқарув шакллари норматив ўрнатилмаган бўлиши ҳам мумкин ва буларни бошқарувнинг ҳуқуқий шакллари жумласига киритиш мумкин эмас.
* **Ҳуқуқий шакллар –** ҳамма вақт маълум бир юридик оқибатларни вужудга келтирадиган ҳаракатлар. Бу ҳуқуқий оқибатларни бевосита келтириб чиқарувчи ижро ҳокимияти субъектларининг ҳар қандай ҳаракатлари ҳисобланади. Бундай ҳаракатларда юридик ҳокимият ваколатлари ўз ифодасини топади. Мазкур гуруҳга кирувчи ҳаракатларнинг хусусиятлари – бошқарувнинг ҳуқуқий актларида яққол намоён бўлади;
* **Ноҳуқуқий шакллар –** ушбу шакллар бошқарувнинг ҳуқуқий актларини қабул қилишни назарда тутмаганлиги сабабли, юридик оқибатларни тўғридан-тўғри вужудга келтирмайди. Улар ҳуқуқий шаклларга хос бўлган - маъмурий-ҳуқуқий муносабатларни вужудга келтирмайди. Ноҳуқуқий шакллар ҳуқуқий шаклларни қўллашга ёки уларни кейинчалик амалга оширилишига кўмаклашувчи турли хилдаги ташкилий ҳаракатлар ҳисобланади.
* **Бошқарувнинг ҳуқуқий актлари деганда –** ижро ҳокимияти субъектларининг бир томонлама ҳокимият кўрсатмаларини ифодалаш, юридик оқибатларни вужудга келтириш ва бажарилиши мажбурий бўлган актлар тушунилади.
* **Бошқарув акти –** бу бошқарув қарорларининг ҳуқуқий кўриниши бўлиб, маъмурий ҳуқуқнинг тегишли субъекти (ижро ҳокимияти органи, корхона ва муассаса маъмурияти, мансабдор шахс) томонидан бир томонлама тартибда эркни ифодалаш актидир; қонунчиликда кўрсатилган шаклга эга бўлган ва ижро ҳокимияти соҳасида вазифа ва функцияларнинг амалга оширилишини таъминлаш мақсадида маъмурий-ҳуқуқий нормаларни ўрнатиш ҳамда маъмурий-ҳуқуқий муносабатларни вужудга келтириш, ўзгартириш ва бекор қилишга қаратилган актдир.
* **Маъмурий-ҳуқуқий шартнома –** бу маъмурий-процессуал жараённинг бир кўриниши бўлиб, ўзининг моддий қисми (мазмуни)га эга. Амалдаги қонунчиликда унинг айнан процессуал қисмини ривожлантириш, долзарб масалалардан бири ҳисобланади.
* **Бошқарув усули –** давлат бошқаруви фаолиятининг мақсадларига эришиш, вазифаларини бажариш ва функцияларини амалга ошириш учун фойдаланиладиган ҳуқуқий воситалар ҳисобланади.
* **Маъмурий усуллар -** бошқарув субъектининг объектга (фуқароларга, юридик шахслар, давлат хизматчиларига) бир томонлама тартибда давлат-ҳокимият таъсирини кўрсатиши орқали ифодаланади.
* **Маъмурий-ҳуқуқий мажбурлов** – бу ҳуқуқий мажбурловнинг алоҳида тури бўлиб, ҳуқуққа хилоф қилмишга нисбатан оммавий ҳокимият субъектлари томонидан маъмурий ҳуқуқ нормаларида назарда тутилган мажбурлов чораларининг қўлланилишидир.
* **Маъмурий огоҳлантирув чоралари** – мажбурийлик хусусиятига эга бўлган чоралар бўлиб, давлат бошқаруви соҳасида жамоат тартиби ва хавфсизлигини ҳамда бошқа зарарли оқибатларни келтириб чиқариши мумкин бўлган ҳуқуқбузарликларни огоҳлантириш мақсадида қўлланилади.
* **Маъмурий чеклов чоралари** – ҳуқуққа хилоф ҳаракатларни тугатиш (тўхтатиш) ва унинг зарарли оқибатларини бартараф этиш мақсадида қўлланилади. Бу чоралар, маъмурий огоҳлантирув чоралари сингари, турли кўринишларга эга бўлиб, давлат бошқарувининг турли соҳаларида ижро ҳокимияти субъектлари томонидан қўлланилади.
* **Маъмурий қайта тиклов чоралари** - етказилган зарарни қоплаш, олдинги ҳолатни тиклаш мақсадида қўлланилади. Шу сабабли бу чораларнинг тури ва ҳажми кўп жиҳатдан, ҳуқуққа хилоф ҳаракат орқали етказилган зарар ҳажми ва хусусиятига боғлиқ бўлади. Масалан, қайта тиклов чораларига, ўзбошимчалик билан қурилган бино ва бошқа объектларни бузиш, ўзбошимчалик билан эгаллаб олинган турар жойдан мажбурий чиқариш, ташкилотдан қонунга зид равишда олинган мол-мулкни олиб қўйиш, боқимандани, пеняни ундириш ва ҳ.к.лар киради.
* **Қонунийлик –** бу давлат органлари, мансабдор шахслар, жамоат бирлашмалари ва фуқаролар томонидан қонунларга ва уларга асосланган бошқа ҳуқуқий актларга қатъий риоя қилиш (ижро этиш) ҳисобланади.
* **Давлат интизоми -** бошқарув жараёнида иштирок этувчи барча субъектлар фаолиятини ташкил этиш ва уларнинг ҳамкорликда ҳаракат қилишини белгилаб берувчи асосий воситалардан бири ҳисобланади. Давлат бошқаруви жараёнида қонунийликни таъминлашга қаратилган чора-тадбирлар, давлат интизомни мустаҳкамлашга ҳам хизмат қилади.
* **Контрол -** давлат органлари олдига қўйилган вазифаларнинг бажарилишини, уларнинг фаолиятида қонунийлик ва интизомнинг таъминланишини белгиловчи асосий воситадир.
* **Назорат -** махсус ваколатли давлат органлари томонидан ўзига бўйсинмаган объект фаолиятида қонунийлик ва интизомни таъминлаш мақсадида амалга ошириладиган бошқарув фаолиятининг бир туридир. Назорат олиб бориш жараёнида назорат остига олинган объектнинг фаолиятига фақатгина қонунийлик нуқтаи назаридан баҳо берилади. Назоратни амалга ошириш вақтида назорат остига олинган объектнинг маъмурий-хўжалик фаолиятига аралашишга йўл қўйилмайди.
* **Маъмурий назорат -** давлат органлари, мансабдор шахслар, давлат ва нодавлат корхона, муассаса ва ташкилотлари, шунингдек, фуқаролар томонидан умуммажбурий қоидаларга қатъий риоя этишлари устидан олиб бориладиган давлат назоратидир.